L-istabbiliment ta' Żoni Marini Protetti (MPAs) fl-Antartiku u l-konservazzjoni tal-bijodiversità tal-Oċean tan-Nofsinhar Riżoluzzjoni tal-Parlament Ewropew tat-8 ta' Lulju 2021 dwar l-istabbiliment ta' Żoni Marini Protetti (MPAs) fil-Baħar Antartiku u l-konservazzjoni tal-bijodiversità tal-Oċean tan-Nofsinhar (2021/2757(RSP)) Il-Parlament Ewropew, – wara li kkunsidra l-Aġenda 2030 għall-Iżvilupp Sostenibbli tan-Nazzjonijiet Uniti u l-Għanijiet ta' Żvilupp Sostenibbli (SDGs) tagħha, speċjalment l-SDGs 13 u 14, – wara li kkunsidra l-Konvenzjoni tan-Nazzjonijiet Uniti dwar id-Diversità Bijoloġika (KDB), – wara li kkunsidra l-Konvenzjoni tan-Nazzjonijiet Uniti dwar il-Liġi tal-Baħar (UNCLOS), b'mod partikolari l-Parti XII, – wara li kkunsidra l-Konvenzjoni dwar il-Konservazzjoni tar-Riżorsi Ħajjin tal-Baħar Antartiku (il-Konvenzjoni CAMLR), – wara li kkunsidra r-Rapport ta' Valutazzjoni Globali dwar il-Bijodiversità u s-Servizzi tal-Ekosistema tal-Pjattaforma Intergovernattiva tal-Politika tax-Xjenza dwar il-Bijodiversità u s-Servizzi Ekosistemiċi (IPBES) tal-31 ta' Mejju 2019, – wara li kkunsidra r-Rapport Speċjali tal-Grupp Intergovernattiv ta' Esperti dwar it-Tibdil fil-Klima (IPCC) dwar l-Oċean u l-Krijosfera fi Klima li qed Tinbidel tal-24 ta' Settembru 2019 u r-Rapport Speċjali tal-IPCC dwar it-Tisħin Globali ta' 1.5 °C tat-8 ta' Ottubru 2018, – wara li kkunsidra r-rapport bit-titolu "Missjoni Stilla tal-Baħar 2030: Nirristawraw l-ibħra u l-ilmijiet tagħna" tal-Bord tal-Missjoni tal-Kummissjoni għal Oċeani, Ibħra u Ilmijiet Interni u Kostali f'Saħħithom, ippubblikat fit-22 ta' Settembru 2020, – wara li kkunsidra l-Komunikazzjoni tal-Kummissjoni tal-11 ta' Diċembru 2019 bit-titolu "Il-Patt Ekoloġiku Ewropew" (COM(2019)0640), – wara li kkunsidra l-Komunikazzjoni tal-Kummissjoni tal-20 ta' Mejju 2020 bit-titolu "Strateġija tal-UE għall-Bijodiversità għall-2030: Inreġġgħu n-natura lura f'ħajjitna" (COM(2020)0380), – wara li kkunsidra d-diskors dwar l-Istat tal-Unjoni mill-President von der Leyen fis-seduta plenarja tal-Parlament Ewropew tas-16 ta' Settembru 2020, – wara li kkunsidra d-dikjarazzjoni konġunta tal-21 dikjarazzjoni konġunta UE-Ċina tad-9 ta' April 2019, – wara li kkunsidra l-komunikat tal-Mexxejja tal-G7 "Our Shared Agenda for Global Action to Build Back Better" (L-Aġenda Komuni Tagħha biex tittieħed Azzjoni Globali għal Bini Ġdid Aħjar) tat-13 ta' Ġunju 2021, – wara li kkunsidra d-dikjarazzjoni tas-summit UE-Stati Uniti tal-15 ta' Ġunju 2021 "Towards a renewed Transatlantic partnership" (Lejn sħubija Transatlantika mġedda), – wara li kkunsidra r-riżoluzzjoni tiegħu tat-28 ta' Novembru 2019 dwar l-emerġenza klimatika u ambjentali, – wara li kkunsidra r-riżoluzzjoni tiegħu tal-15 ta' Jannar 2020 dwar il-Patt Ekoloġiku Ewropew, – wara li kkunsidra r-riżoluzzjoni tiegħu tad-9 ta' Ġunju 2021 dwar l-Istrateġija tal-UE għall-Bijodiversità għall-2030: Inreġġgħu n-natura lura f'ħajjitna, – wara li kkunsidra r-riżoluzzjoni tiegħu tas-16 ta' Jannar 2020 dwar il-15-il laqgħa tal-Konferenza tal-Partijiet (COP15) għall-Konvenzjoni dwar id-Diversità Bijoloġika, – wara li kkunsidra r-riżoluzzjoni tiegħu tal-25 ta' Marzu 2021 dwar l-impatt tal-iskart fil-baħar fuq is-sajd, – wara li kkunsidra t-Trattat dwar l-Antartiku ffirmat fl-1 ta' Diċembru 1959, – wara li kkunsidra l-Protokoll ta' Madrid dwar il-Ħarsien tal-Ambjent għat-Trattat dwar l-Antartiku ffirmat fl-4 ta' Ottubru 1991 (il-Protokoll ta' Madrid),– wara li kkunsidra l-Artikolu 132(2) tar-Regoli ta' Proċedura tiegħu, A. billi l-istatus ekoloġiku tajjeb tal-Oċean huwa kritiku biex tiġi ssalvagwardjata l-bijodiversità u biex tiġi żgurata l-kontinwità tas-servizzi tal-ekosistema tiegħu bħall-assorbiment tas-CO2 u l-produzzjoni tal-ossiġenu; B. billi l-Antartika u l-Oċean tan-Nofsinhar jospitaw ekosistema estremament rikka ta' flora u fawna selvaġġa, filwaqt li ċerti speċijiet jinsabu fil-lista ħamra tal-Unjoni Internazzjonali għall-Konservazzjoni tan-Natura bi status ta' mhedda jew vulnerabbli; C. billi l-oċean huwa essenzjali biex jiġi mmitigat it-tibdil fil-klima, u assorba aktar minn 90 % tas-sħana maqbuda mill-emissjonijiet tad-diossidu tal-karbonju tagħna; billi huwa l-akbar bir ta' karbonju attiv fid-dinja, wara li ssekwestra 'l fuq minn 30 % tal-karbonju minn dawk l-emissjonijiet; D. billi mill-1989 sal-2018 l-Antartika saħnet b'1.8 °C, li huwa tliet darbiet aktar mill-medja globali; billi s-Saffi tas-Silġ ta' Greenland u tal-Antartiku huma proġettati li jitilfu l-massa b'rata dejjem akbar matul is-seklu 21 u wara dan; E. billi l-krill tal-Antartiku huwa parti essenzjali mill-katina alimentari għal ħafna predaturi marini (il-pingwini, il-balieni, il-foki, il-ħut) fl-Oċean tan-Nofsinhar; F. billi r-Rapport Speċjali tal-IPCC dwar l-Oċean u l-Krijosfera fi Klima li qed Tinbidel, issottolinja kif il-mekkaniżmi klimatiċi jiddependu mis-saħħa tal-oċean u l-ekosistemi marini, li attwalment qed jiġu affettwati mit-tisħin globali, it-tniġġis, l-isfruttament eċċessiv tal-bijodiversità marina, l-aċidifikazzjoni, id-deossiġenazzjoni u l-erożjoni tal-kosta; G. billi n-Nazzjonijiet Uniti pproklamaw id-Deċennju tax-Xjenza dwar l-Oċeani għall-Iżvilupp Sostenibbli (2021-2030) biex tiżdied ix-xjenza dwar l-oċeani u jinbena l-għarfien kollettiv; H. billi t-Trattat dwar l-Antartiku, li daħal fis-seħħ 60 sena ilu fit-23 ta' Ġunju 1961, fl-Artikolu IX jitlob il-preservazzjoni u l-konservazzjoni tar-riżorsi ħajjin fl-Antartika; billi dawn l-isforzi huma ddefiniti mill-Protokoll ta' Madrid; billi dan il-Protokoll jistabbilixxi l-Antartika bħala "riżerva naturali ddedikata għall-paċi u għax-xjenza", u jistabbilixxi l-prinċipji bażiċi applikabbli għall-attivitajiet fl-Antartika; I. billi fit-28 ta' April 2021 l-Unjoni Ewropea u l-Istati Membri tagħha, l-Awstralja, in-Norveġja, ir-Renju Unit u l-Urugwaj ingħaqdu mill-Istati Uniti u New Zealand bħala sponsors għall-proposta biex jiġu stabbiliti żewġ MPAs fl-Oċean (Antartiku) tan-Nofsinhar, fl-Antartika tal-Lvant u fil-Baħar Weddell; J. billi għaddejjin negozjati fil-Kummissjoni għall-Konservazzjoni tar-Riżorsi Ħajjin tal-Baħar Antartiku (CCAMLR) biex jiġu stabbiliti dawn iż-żewġ MPAs ġodda, li jkollhom daqs ikkombinat ta' madwar 3 miljun km2; billi l-approvazzjoni ta' dawn l-MPAs tikkontribwixxi biex jintlaħqu l-impenji tal-UE u dawk globali dwar il-protezzjoni tal-bijodiversità marina; K. billi l-MPAs huma għodda importanti għall-protezzjoni tal-ekosistemi tal-oċean peress li jistgħu jżidu d-diversità u l-abbundanza tal-ispeċijiet filwaqt li jtejbu r-reżiljenza tal-oċean għall-impatti ambjentali, inkluż it-tibdil fil-klima; L. billi l-mexxejja tal-G7 iddikjaraw li huma jappoġġjaw b'mod sħiħ l-impenn tas-CCAMLR li tiżviluppa sistema rappreżentattiva ta' MPAs fiż-Żona tal-Konvenzjoni CAMLR fl-Oċean tan-Nofsinhar abbażi tal-aqwa xjenza disponibbli; M. billi l-UE u l-Istati Uniti esprimew impenn sħiħ biex jippromwovu qafas globali ta' suċċess u ambizzjuż għall-bijodiversità għal wara l-2020 fil-qafas tal-Konvenzjoni dwar id-Diversità Bijoloġika u l-appoġġ sħiħ tagħhom għad-deżinjazzjoni ta' MPAs ġodda fl-Oċean tan-Nofsinhar, u li jkomplu jikkooperaw biex jippromwovu l-ekonomija blu sostenibbli, is-sajd sostenibbli u l-prevenzjoni tas-sajd illegali, mhux irrappurtat u mhux irregolat (IUU); N. billi l-Parlament esprima l-appoġġ qawwi tiegħu għal azzjoni ambizzjuża biex tiġi protetta u rrestawrata l-bijodiversità marina, b'mod partikolari fir-riżoluzzjoni tiegħu dwar l-Istrateġija tal-UE għall-Bijodiversità għall-2030: Inreġġgħu n-natura lura f'ħajjitna u fir-riżoluzzjoni tiegħu dwar il-15-il laqgħa tal-Konferenza tal-Partijiet (COP15) għall-Konvenzjoni dwar id-Diversità Bijoloġika; O. billi l-Parlament talab lill-Kummissjoni tippromwovi mudell ta' governanza internazzjonali ambizzjuż dwar il-bijodiversità marina lil hinn mill-ġuriżdizzjonijiet nazzjonali, u tirrikonoxxi l-ibħra kollha u l-oċean bħala ġid komuni globali; billi, barra minn hekk, huwa talab lill-UE tistinka għall-adozzjoni ta' trattat globali ambizzjuż dwar l-oċeani biex tiġi protetta l-bijodiversità marina f'żoni lil hinn mill-ġuriżdizzjoni nazzjonali madwar id-dinja fis-sessjoni li jmiss tal-Konferenza Intergovernattiva dwar il-Bijodiversità Lil hinn mill-Ġuriżdizzjoni Nazzjonali; P. billi għaddejjin negozjati fin-Nazzjonijiet Uniti għal ftehim ta' implimentazzjoni biex tiġi protetta d-diversità bijoloġika marina f'żoni lil hinn mill-ġuriżdizzjoni nazzjonali skont l-UNCLOS, li tipprevedi l-istabbiliment ta' MPAs fl-ibħra internazzjonali; Jenfasizza li l-Antartika u l-Oċean tan-Nofsinhar fihom ekosistemi u bijodiversità ta' valur u importanza xjentifika eċċezzjonali, u li l-Baħar Weddell huwa kruċjali għaċ-ċirkolazzjoni globali tal-oċeani u għall-klima tad-dinja; jissottolinja l-importanza li tiġi żgurata l-protezzjoni rapida u effettiva tagħhom; Jesprimi l-appoġġ sħiħ tiegħu għall-isforzi li saru mill-Unjoni Ewropea u l-Istati Membri tagħha, l-Awstralja, in-Norveġja, ir-Renju Unit, l-Urugwaj, l-Istati Uniti u New Zealand biex jiġu stabbiliti żewġ MPAs ġodda fl-Antartiku tal-Lvant u fil-Baħar Weddell fl-Oċean Antartiku; jistieden lill-Kummissjoni u lill-Istati Membri, bi tħejjija għal-laqgħa annwali tas-CCAMLR tal-2021, biex jintensifikaw l-isforzi bilaterali u multilaterali tagħhom biex jiżguraw appoġġ għall-istabbiliment ta' dawn l-MPAs fix-xhur li ġejjin, u b'mod partikolari biex jagħmlu enfasi fuq il-membri tas-CCAMLR li esprimew oppożizzjoni għall-proposti dwar MPAs; Ifakkar li skont l-Istrateġija għall-Bijodiversità għall-2030, l-UE għandha tuża l-kapaċitajiet diplomatiċi kollha tagħha ta' influwenza u kuntatt biex tgħin ħalli jintlaħaq ftehim dwar id-deżinjazzjoni ta' MPAs vasti fl-Oċean tan-Nofsinhar; Ifakkar fl-impenn tal-Unjoni dwar il-protezzjoni marina biex tipproteġi legalment minimu ta' 30 % taż-żona tal-baħar tal-UE, inkluża l-protezzjoni stretta ta' 10 % tal-ibħra tagħha; ifakkar li l-UE għandha tiżgura li l-qafas globali għal wara l-2020 jinkludi miri globali ambizzjużi għall-2030 f'konformità mal-impenji tal-UE; itenni, barra minn hekk, il-pożizzjoni tiegħu li l-UE għandha taġixxi bħala mexxejja globali u tinsisti għal livell għoli ta' ambizzjoni, li jaqbel ma' dak tagħha stess jew li jaqbżu, matul in-negozjati għall-qafas globali, li għandu jinkludi miri ta' restawr u protezzjoni globali legalment vinkolanti ta' mill-inqas 30 % sal-2030; jissottolinja li ż-żoni protetti jeħtieġ li jiġu protetti b'mod effettiv; Ifakkar fl-impenn tas-CCAMLR li sal-2012 tinħoloq sistema rappreżentattiva ta' MPAs fiż-Żona tal-Konvenzjoni CAMLR li tipproteġi eżempji rappreżentattivi ta' ekosistemi, bijodiversità u ħabitats marini; Jissottolinja li l-Protokoll ta' Madrid jipprojbixxi attivitajiet relatati mar-riżorsi minerali tal-Antartiku ħlief għal skopijiet ta' riċerka xjentifika; jitlob li din id-dispożizzjoni kruċjali tinżamm fi ftehimiet futuri; Jirrimarka li l-iżolament ġeografiku tal-Oċean tan-Nofsinhar jagħmel l-operazzjonijiet ta' monitoraġġ fiż-Żona tal-Konvenzjoni CAMLR kumplessi u diffiċli; Jissottolinja li aktar minn 80 % ta' qiegħ il-baħar għadu mhux esplorat, u li hija meħtieġa aktar riċerka oċeanografika, speċjalment dwar l-impatti tat-tniġġis u t-tibdil fil-klima fuq l-ekosistemi; Jitlob lill-Kummissjoni u lill-Istati Membri flimkien mas-sħab globali jsaħħu n-network ta' MPAs fuq livell globali permezz ta' ġestjoni msaħħa, ippjanar spazjali, evalwazzjonijiet u infurzar aħjar sabiex tiżdied il-koerenza ekoloġika u l-konnettività tal-MPAs; Jissottolinja li l-attivitajiet tas-sajd IUU jirrappreżentaw theddida konsiderevoli għas-sajd sostenibbli u għar-reżiljenza tal-ekosistemi marini; Jissottolinja li t-turiżmu fl-Antartika jrid isir b'mod sostenibbli; jitlob għalhekk lis-CCAMLR tiżgura li t-turiżmu jsir skont dan u li ma jkollux impatt negattiv fuq l-ekosistema; Jissottolinja li l-istabbiliment ta' dawn iż-żewġ MPAs ġodda jkun kontribut importanti għad-dimensjoni globali tal-Istrateġija tal-UE għall-bijodiversità; jistieden lill-Kummissjoni u lill-Istati Membri jużaw l-istabbiliment ta' dawn l-MPAs bħala bażi fin-negozjati globali skont il-Konvenzjoni dwar id-Diversità Bijoloġika fil-Konferenza tan-NU dwar il-Bijodiversità tal-COP15 f'Kunming, fiċ-Ċina; Jinnota li l-istabbiliment ta' MPAs li jkopru aktar minn 3 miljun km2 fl-Antartiku tal-Lvant u fil-Baħar Weddell joħloq waħda mill-akbar żoni ta' protezzjoni marina fl-istorja; Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill, lill-Kummissjoni, lill-Viċi President tal-Kummissjoni Ewropea / Rappreżentant Għoli tal-Unjoni għall-Affarijiet Barranin u l-Politika ta' Sigurtà, u lill-Istati Membri tas-CCAMLR.
Extracted from TA-9-2021-0361_MT.docx